[pic] | COMISIA EUROPEANĂ |

Bruxelles, 31.3.2011

COM(2011) 161 final

2011/0068 (NLE)

Propunere de

DECIZIE A CONSILIULUI

de stabilire a poziției care urmează să fie adoptată, în numele Uniunii Europene, în cadrul Comitetului pentru ajutor alimentar cu privire la prelungirea valabilității Convenției privind ajutorul alimentar din 1999

(prezentată de Comisie)

EXPUNERE DE MOTIVE

CONTEXTUL PROPUNERII

Convenția privind ajutorul alimentar din 1999 (FAC) a fost încheiată de către Comunitate prin Decizia 2000/421/CE a Consiliului. Convenția rămâne în vigoare până la 30 iunie 2011, ca urmare a prelungirii valabilității acesteia adoptată prin decizia Comitetului pentru ajutor alimentar cu ocazia celei de-a 102-a sesiuni a sale, din 4 iunie 2010.

Convenția privind ajutorul alimentar din 1999 și Convenția privind comerțul cu cereale (GTC) din 1995 sunt legate între ele prin faptul că valabilitatea FAC poate fi prelungită numai dacă și Convenția privind comerțul cu cereale din 1995 este valabilă în aceeași perioadă. FAC din 1999, instituită inițial în anii ’60, a fost creată drept un instrument de eliminare coordonată și acceptabilă a excedentului de produse agricole dinspre țările dezvoltate către țările în curs de dezvoltare aflate în dificultate.

Având în vedere că actuala FAC expiră în iunie 2011, chestiunea prelungirii valabilității acesteia va fi abordată în mod oficial la reuniunea Comitetului pentru ajutor alimentar din iunie 2011. La cea de a 103-a reuniune a sa, din 14 decembrie 2010, membrii Comitetului pentru ajutor alimentar au convenit să abordeze chestiunea prelungirii valabilității FAC din 1999 la o dată mai apropiată de cea a expirării acesteia (și anume, 30 iunie 2011). La reuniunea informală din aceeași zi, unii membri ai FAC (Australia, Canada, Elveția, Japonia și Statele Unite) au semnalat faptul că, în principiu, vor fi în favoarea prelungirii valabilității FAC din 1999 cu un an, și anume până la 30 iunie 2012. Cu toate acestea, UE a comunicat textul convenit de Grupul de lucru al Consiliului privind ajutorul umanitar și ajutorul alimentar (COHAFA): „ UE va acționa în vederea adoptării în luna iunie 2011 a unei decizii privind viitorul FAC, iar renegocierea oficială ar trebui să înceapă acum, fără a se aduce atingere poziției oficiale care va fi comunicată în iunie 2011 .”

La cea de a 103-a reuniune a sa, din 14 decembrie 2010, membrii Comitetului pentru ajutor alimentar au convenit să înceapă renegocierea oficială a FAC. Acest proces a început imediat, o „versiune zero” a noii convenții urmând să facă obiectul primei runde de renegocieri, prevăzută a avea loc la Londra, între 28 februarie și 2 martie 2011. În lunile următoare va fi organizată o serie de sesiuni de negocieri, al căror obiectiv îl constituie ajungerea la un acord privind o nouă convenție axată pe furnizarea de asistență alimentară adecvată și eficace populațiilor vulnerabile, pe baza unor nevoi clar identificate. Consiliul a adoptat directive de negociere, autorizând Comisia la 17 noiembrie 2010 să renegocieze FAC în numele UE și al statelor sale membre (doc. 14907/10).

La reuniunea informală a Comitetului pentru ajutor alimentar din 14 decembrie 2010, UE a reiterat termenul său limită ambițios. În mod ideal, negocierile ar trebui finalizate până în iunie 2011, urmând ca membrii FAC să ajungă la un acord cu privire la textul noii convenții înainte de reuniunea oficială a Comitetului pentru ajutor alimentar.

În plus, în urma discuțiilor informale dintre membrii Comitetului pentru ajutor alimentar cu privire la viitorul FAC, purtate între decembrie 2009 și decembrie 2010, s-a ajuns la un consens cu privire la principalele chestiuni care fac obiectul unei renegocieri oficiale. Prin urmare, ar fi adecvat ca UE să asigure faptul că negocierile se desfășoară în mod eficace, ducând la convenirea textului unei noi convenții până în iunie 2011.

Există două scenarii posibile pentru care UE trebuie să pregătească o poziție comună în perspectiva sesiunii Comitetului pentru ajutor alimentar din iunie 2011:

1. fie renegocierea FAC va fi într-o etapă finală (și anume, negocierile vor fi fost încheiate sau vor fi într-o etapă rezonabil de apropiată de încheiere) înainte de reuniunea Comitetului pentru ajutor alimentar din iunie 2011. În acest caz, prelungirea valabilității FAC cu încă un an va fi varianta cea mai adecvată pentru a evita existența unui vid între actuala FAC și intrarea în vigoare a unei noi convenții;

2. fie renegocierea FAC nu va fi într-o etapă finală înainte de reuniunea Comitetului pentru ajutor alimentar din iunie 2011. În acest caz, prelungirea valabilității actualei FAC cu încă un an nu va fi adecvată, iar Comisia ar trebui să se opună în mod oficial, în numele UE și al statelor sale membre, ajungerii la un consens în cadrul Comitetului pentru ajutor alimentar în ceea ce privește susținerea prelungirii valabilității FAC.

Faptul că renegocierea FAC este sau nu într-o etapă finală va fi evaluat de către Comisia Europeană și de către statele membre UE în cadrul Grupului de lucru al Consiliului privind ajutorul umanitar și ajutorul alimentar (COHAFA) înainte de reuniunea Comitetului pentru ajutor alimentar din iunie 2011. În cazul în care valabilitatea FAC nu va fi prelungită, această convenție va înceta să existe și, în consecință, nu vor fi angajamente minime de îndeplinit. Cu toate acestea, este probabil ca țările beneficiare, care ar putea să considere că predictibilitatea furnizării de ajutor alimentar se va înrăutăți, și alți membri ai FAC, care sunt în favoarea abordării istorice, și anume a unui mecanism care să înlesnească eliminarea produselor alimentare, să aibă o percepție negativă asupra acestui scenariu.

În cadrul FAC, angajamentele anuale ale UE și ale statelor sale membre de a furniza o cantitate anuală minimă de ajutor alimentar sunt exprimate atât în echivalent grâu, cât și în termeni valorici, angajamentele actuale fiind de 1 320 000 de tone echivalent grâu, plus 130 de milioane EUR (în care sunt incluse transportul și alte costuri operaționale). În ceea ce privește angajamentul de 1 320 000 de tone echivalent în grâu, 990 000 de tone reprezintă cota furnizată de Comisia Europeană ca parte a unui acord intern al UE.

- Dispoziții în vigoare în domeniul propunerii

Decizia 2000/421/CE a Consiliului

Decizia 2006/906/CE a Consiliului

Decizia 2007/317/CE a Consiliului

Decizia 2009/393/CE a Consiliului

Decizia 2010/316/UE a Consiliului

- Coerența cu celelalte politici și obiective ale Uniunii

În temeiul articolului XXV litera (b) din FAC, o nouă prelungire a valabilității acesteia este condiționată de prelungirea, cu aceeași perioadă, a valabilității Convenției privind comerțul cu cereale din 1995. Convenția privind comerțul cu cereale din 1995 rămâne în vigoare până la 30 iunie 2011, iar Comisia propune (COM/2011/4) ca UE să stabilească o poziție în favoarea unei noi prelungiri a valabilității acesteia.

REZULTATELE CONSULTĂRILOR CU PĂRȚILE INTERESATE ȘI ALE ANALIZELOR DE IMPACT

La reuniunea din 9 decembrie 2010 a Grupului de lucru al Consiliului privind ajutorul umanitar și ajutorul alimentar (COHAFA), statele membre au adoptat următoarea poziție referitor la prelungirea valabilității FAC din 1999: „UE va acționa în vederea adoptării în luna iunie 2011 a unei decizii privind viitorul FAC, iar renegocierea oficială ar trebui să înceapă acum, fără a se aduce atingere poziției oficiale care va fi comunicată în iunie 2011.”

Obținerea și utilizarea expertizei

Nu a fost necesară consultarea experților externi.

- Analiza de impact

Nu se aplică.

ELEMENTELE JURIDICE ALE PROPUNERII

- Temeiul juridic

Articolul 218 alineatul (9) din Tratatul privind funcționarea Uniunii Europene.

- Subsidiaritate

Propunerea intră în domeniul de aplicare al competenței mixte.

- Proporționalitate

Propunerea respectă principiul proporționalității.

- Alegerea instrumentului

Instrumentul propus: decizie a Consiliului.

Alte instrumente nu ar fi adecvate din următorul motiv: în temeiul articolului 218 alineatul (9) din TFUE, aceasta este singura modalitate de adoptare a poziției Uniunii Europene care va fi exprimată în cadrul Comitetului pentru ajutor alimentar.

IMPLICAȚII BUGETARE

Convenția privind ajutorul alimentar din 1999 poate fi prelungită numai în situația în care Convenția din 1995 privind comerțul cu cereale rămâne în vigoare pentru aceeași perioadă. Contribuția la bugetul administrativ al Acordului internațional privind cerealele acoperă și FAC din 1999, cu alte cuvinte nu există implicații bugetare suplimentare pentru prelungirea valabilității FAC. Contribuția este prevăzută în buget la articolul 05 06 01 din bugetul UE (Acorduri internaționale privind agricultura). Costul estimat al acestei contribuții a fost prevăzut într-o fișă financiară anexată la propunerea Comisiei de decizie a Consiliului de stabilire a poziției care urmează să fie adoptată, în numele Uniunii Europene, în cadrul Consiliului internațional al cerealelor, în ceea ce privește prelungirea Convenției din 1995 privind comerțul cu cereale, adoptată de Comisie la 18 ianuarie 2011 (COM/2011/4).

Prelungirea valabilității FAC din 1999 ar însemna că angajamentele anuale ale Uniunii Europene de a furniza ajutor alimentar în temeiul articolului III litera (e) din FAC vor fi prelungite cu încă un an. Comisia Europeană și-a asumat responsabilitatea pentru o parte a angajamentelor asumate de UE și statele sale membre în cadrul FAC. UE și statele sale membre transmit în comun o notificare unică FAC. În aceasta nu se menționează operațiuni separate. FAC (articolul VI) prevede reportarea și transferarea anticipată de la un an la altul în cazul în care au fost depășite angajamentele, însă această dispoziție nu a fost invocată niciodată.

Cu toate acestea, este important de remarcat faptul că pentru trei ani de raportare consecutivi: și anume, 2007/08, 2008/09 și 2009/10, Uniunea Europeană nu a reușit să își respecte angajamentele privind tonajul.

CONCLUZII

Având în vedere cele menționate anterior, Comisia Europeană îi propune Consiliului să stabilească, în numele Uniunii Europene și al statelor sale membre, următoarea poziție și să autorizeze Comisia:

3. fie să voteze în numele Uniunii Europene și al statelor sale membre, în conformitate cu articolul XXV litera (b) din Convenția privind ajutorul alimentar din 1999, în favoarea unei noi prelungiri a valabilității acesteia cu un an, și anume până la 30 iunie 2012, cu condiția ca renegocierea Convenția privind ajutorul alimentar să fie într-o etapă finală (și anume, negocierile să fi fost încheiate sau să fie într-o etapă rezonabil de apropiată de încheiere) înainte de reuniunea Comitetului pentru ajutor alimentar din iunie 2011 și cu condiția să rămână în vigoare pentru aceeași perioadă și Convenția privind comerțul cu cereale din 1995;

4. fie să se opună ajungerii la un consens în cadrul Comitetului pentru ajutor alimentar, în temeiul regulii 13 din Regulamentul de procedură al Comitetului pentru ajutor alimentar, cu privire la susținerea prelungirii valabilității Convenției privind ajutorul alimentar în cazul în care renegocierea nu este într-o etapă finală înainte de reuniunea Comitetului pentru ajutor alimentar din iunie 2011.

2011/0068 (NLE)

Propunere de

DECIZIE A CONSILIULUI

de stabilire a poziției care urmează să fie adoptată, în numele Uniunii Europene, în cadrul Comitetului pentru ajutor alimentar cu privire la prelungirea valabilității Convenției privind ajutorul alimentar din 1999

CONSILIUL UNIUNII EUROPENE,

având în vedere articolul 218 alineatul (9) din Tratatul privind funcționarea Uniunii Europene,

având în vedere propunerea Comisiei,

întrucât:

5. Convenția privind ajutorul alimentar din 1999 a fost încheiată de către Comunitatea Europeană prin Decizia 2000/421/CE a Consiliului[1] și valabilitatea acesteia a fost prelungită printr-o serie de decizii ale Comitetului pentru ajutor alimentar.

6. Actuala Convenție privind ajutorul alimentar expiră la 30 iunie 2011, iar chestiunea prelungirii valabilității acesteia va fi abordată la reuniunea Comitetului pentru ajutor alimentar din iunie 2011.

7. În temeiul articolului XXV litera (b) din Convenția privind ajutorul alimentar, valabilitatea acesteia poate fi prelungită numai în situația în care Convenția privind comerțul cu cereale din 1995 rămâne în vigoare pentru aceeași perioadă. Convenția privind comerțul cu cereale rămâne în vigoare până la 30 iunie 2011, iar Comisia propune o decizie a Consiliului de stabilire a poziției care urmează să fie adoptată, în numele Uniunii, în cadrul Consiliului internațional al cerealelor, în ceea ce privește prelungirea valabilității acesteia[2]. Prelungirea valabilității acestei convenții ar trebui decisă de către Consiliul internațional al cerealelor la 6 iunie 2011.

8. La cea de a 103-a reuniune a sa, din 14 decembrie 2010, membrii Comitetului pentru ajutor alimentar au convenit să abordeze chestiunea prelungirii valabilității Convenției privind ajutorul alimentar la o dată mai apropiată de cea a expirării acesteia (și anume, 30 iunie 2011), iar Uniunea Europeană a adoptat următoarea poziție: „ UE va acționa pentru adoptarea în luna iunie 2011 a unei decizii privind viitorul Convenției privind ajutorul alimentar, iar renegocierea oficială ar trebui să înceapă acum, fără a se aduce atingere poziției oficiale care va fi comunicată în iunie 2011. ”

9. La cea de a 103-a reuniune a sa, din 14 decembrie 2010, membrii Comitetului pentru ajutor alimentar au convenit să înceapă procesul oficial de renegociere a Convenției privind ajutorul alimentar din 1999 printr-o serie de sesiuni de negocieri.

10. Obiectivul Uniunii Europene este ca membrii Comitetului pentru ajutor alimentar să încheie renegocierea Convenției privind ajutorul alimentar și să ajungă la un acord cu privire la textul noii convenții înainte de reuniunea Comitetului pentru ajutor alimentar din iunie 2011.

11. Există două scenarii posibile pentru care Uniunea Europeană trebuie să pregătească o poziție comună în perspectiva reuniunii Comitetului pentru ajutor alimentar de la Londra, din iunie 2011:

12. fie renegocierea Convenției privind ajutorul alimentar de către membrii Comitetului pentru ajutor alimentar va fi într-o etapă finală înainte de reuniunea Comitetului pentru ajutor alimentar din iunie 2011: caz în care prelungirea valabilității Convenției privind ajutorul alimentar cu încă un an va fi varianta cea mai adecvată, pentru a evita existența unui vid între actuala Convenție privind ajutorul alimentar și intrarea în vigoare a unei noi convenții;

13. fie renegocierea Convenției privind ajutorul alimentar nu va fi într-o etapă finală înainte de reuniunea Comitetului pentru ajutor alimentar din iunie 2011. caz în care prelungirea valabilității Convenției privind ajutorul alimentar cu încă un an nu va fi adecvată, iar Comisia Europeană ar trebui să se opună în mod oficial, în numele Uniunii Europene și al statelor sale membre, ajungerii la un consens în cadrul Comitetului pentru ajutor alimentar în ceea ce privește susținerea prelungirii valabilității Convenției privind ajutorul alimentar, în temeiul regulii 13 din Regulamentul de procedură al Comitetului pentru ajutor alimentar.

14. Faptul că renegocierea FAC este sau nu într-o etapă finală ar trebui evaluat de către Uniunea Europeană în cadrul Grupului de lucru al Consiliului privind ajutorul umanitar și ajutorul alimentar (COHAFA), înainte de reuniunea Comitetului pentru ajutor alimentar din iunie 2011.

15. Prin urmare, Comisia Europeană, care reprezintă Uniunea Europeană în cadrul Comitetului pentru ajutor alimentar, ar trebui autorizată, printr-o decizie a Consiliului, fie să susțină prelungirea cu un an, și anume până la 30 iunie 2012, a valabilității Convenției privind ajutorul alimentar, fie să se opună ajungerii la un consens în cadrul Comitetului pentru ajutor alimentar privind susținerea prelungirii în cauză.

DECIDE:

Articolul 1

Poziția Uniunii Europene în cadrul Comitetului pentru ajutor alimentar este

16. fie de a vota în favoarea unei noi prelungiri a valabilității convenției, cu o perioadă de un an, și anume până la 30 iunie 2012, cu condiția ca renegocierea Convenției privind ajutorul alimentar să fie într-o etapă finală înainte de reuniunea Comitetului pentru ajutor alimentar din iunie 2011 și cu condiția să rămână în vigoare pentru aceeași perioadă și Convenția privind comerțul cu cereale din 1995;

17. fie de a se opune ajungerii la un consens în cadrul Comitetului pentru ajutor alimentar, în temeiul regulii 13 din Regulamentul de procedură al Comitetului pentru ajutor alimentar, cu privire la susținerea prelungirii valabilității Convenției privind ajutorul alimentar în cazul în care renegocierea Convenției privind ajutorul alimentar nu va fi într-o etapă finală înainte de reuniunea Comitetului pentru ajutor alimentar din iunie 2011.

Articolul 2

Comisia este autorizată prin prezenta decizie să exprime această poziție în cadrul Comitetului pentru ajutor alimentar.

Adoptată la Bruxelles,

Pentru Consiliu

Președintele

[1] JO L 163, 4.7.2000, p. 37.

[2] COM(2011) 4 final.